b'\n_START_ARTICLE_\nAluminijev klorid\n_START_SECTION_\nStruktura\n_START_PARAGRAPH_\nAluminijev klorid ima tri razli\xc4\x8dne strukture, odvisno od temperature in agregatnega stanja. Trdni aluminijev klorid je zgrajen iz listastih, gosto pakiranih kubi\xc4\x8dnih skladov. Centri Al\xc2\xb3\xe2\x81\xba imajo oktaedri\xc4\x8dno koordinacijsko geometrijo. V talini obstaja kot dimer Al\xe2\x82\x82Cl\xe2\x82\x86 s tetraedri\xc4\x8dno koordiniranim Al\xc2\xb3\xe2\x81\xba. Sprememba strukture zmanj\xc5\xa1a gostoto teko\xc4\x8de faze (1,78 g/cm\xc2\xb3) v primerjavi s trdno (2,48 g/cm\xc2\xb3). Dimeri se pojavljajo tudi v plinski fazi. Pri vi\xc5\xa1jih temperaturah disociirajo v trikotni ploski AlCl\xe2\x82\x83, ki je strukturno analogen BF\xe2\x82\x83. Za razliko od drugih ionskih halogenidov, na primer natrijevega klorida, talina aluminijevega klorida slabo prevaja elektri\xc4\x8dni tok.\n_START_SECTION_\nReakcije\n_START_PARAGRAPH_\nBrezvodni aluminijev klorid je mo\xc4\x8dna Lewisova kislina, ki tvori kislo-bazi\xc4\x8dne adukte tudi s \xc5\xa1ibkimi Lewisovimi bazami kot sta benzofenon in mesitilen (1,3,5-trimetilbenzen). V prisotnosti kloridnih ionov (Cl\xe2\x81\xbb) tvori tetrakloroaluminate AlCl\xe2\x88\x92_NEWLINE__NEWLINE_4. S kalcijevim in magnezijevim hidridom v tetrahidrofuranu tvori tetrahidroaluminate.\n_START_SECTION_\nHidrirani aluminijevi kloridi\n_START_PARAGRAPH_\nNekaj aplikacij ima heksahidrat, aluminijev klorohidrat v nizkih koncentracijah pa je obi\xc4\x8dajna sestavina deodorantov. Prekomerno potenje zahteva mnogo vi\xc5\xa1je koncentracije (12\xc2\xa0% ali ve\xc4\x8d).\n_START_SECTION_\nSimetrije in diplolni moment\n_START_PARAGRAPH_\nMonomerni aluminijev klorid spada v to\xc4\x8dkovno skupino D\xe2\x82\x83\xe2\x82\x95, dimerni pa v D\xe2\x82\x82\xe2\x82\x95. Nobeden nima dipolnega momenta, ker se dipoli kemijskih vezi medsebojno izni\xc4\x8dijo.\n_START_SECTION_\nVarnost\n_START_PARAGRAPH_\nBrezvodni aluminijev klorid burno reagira z bazami, zato se mora z njim previdno ravnati. Pri stiku z o\xc4\x8dmi, ko\xc5\xbeo in dihali povzro\xc4\x8da dra\xc5\xbeenje. Spojina spada med nevrotoksine.'